
ВЪПРОСИ И ОТГОВОРИ
ПО ПРОЦЕДУРА ЧРЕЗ ДИРЕКТНО ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ BG05SFPR001-1.005 „ОГРАМОТЯВАНЕ НА ВЪЗРАСТНИ (ЧРЕЗ ПРИЛАГАНЕ НА ПОДХОДА ИТИ)“
към 06.01.2025 г.

ВЪПРОС 1 от 19.12.2024 г. (Q001 постъпил чрез ИСУН):
Въпроси по процедура BG05SFPR001-1.005 „Ограмотяване на възрастни“ 
От СНЦ Бизнес инкубатор – Гоце Делчев, ЦПП, конкретен бенефициент по процедурата
1. Възможно ли е да се разменят ролите на партньорите в проекта, като вписаният в одобрената концепция за ИТИ водещ партньор (ЮЛНЦ) да стане партньор, а партньорът (училище) да поеме ролята на кандидат? Размяната се налага, поради заложените в процедурата „Ограмотяване на възрастни“ ограничения за дейностите, изпълнявани от ЮЛНЦ и съответно за формиране на непреки разходи, чрез които би следвало да се покрие управлението на проект. 
2. Ако това не е възможно, могат ли средствата от непреките разходи на партньора да бъдат използвани от кандидата за дейностите за организация и управление и дейностите за мониторинг и за комуникация и видимост?
3. Възможно ли е в дейностите по проекта да бъдат включени целеви групи от съседни общини?
4. Ще има ли актуализиране на стипендиите, предвидени в процедурата, тъй като са по-ниски от стипендиите по други национални програми, което ще затрудни привличането на целевите групи?
5. Може ли да се планира изплащането на стипендиите за участие на участниците в обученията на месечна база?
ОТГОВОР:
1. Настоящата процедура се реализира чрез процедура за директно предоставяне на безвъзмездна финансова помощ (БФП) на конкретни бенефициенти. Конкретните бенефициенти и партньорите са посочени в таблицата по т. 11 „Допустими кандидати“ от Условията за кандидатстване и е недопустима промяна, като проектните предложения следва да съответстват на одобрените комбинирани концепции за ИТИ, вкл. по отношение на кандидат и партньори. Разходите по процедурата се планират за кандидата и партньорите съгласно Условията за кандидатстване и приложенията към тях: Приложение XIII ТЕРЕС, Приложение VI Помощна таблица, Приложение  XIX Условия за възстановяване на разходите, като партньорите също следва да разходват средства от БФП съгласно §1, т. 5 от Допълнителните разпоредби на ПМС № 23/13.02.2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 – 2027 г. Съгласно УК, дейност 2 и дейност 3 се извършват само от училища. В тази връзка свързаните с тях преки разходи следва да бъдат планирани само за училища. По отношение на непреките разходи в УК няма ограничения кой може да ги извършва и следователно същите могат да се планират само за кандидата или само за един от партньорите или да се разпределят между участници в партньорството независимо от разпределението на преките разходи между тях. Имайте предвид, че бюджетът  в Помощната таблица е примерен и следва да се прецизира в зависимост от параметрите на конкретното проектно предложение, като при необходимост се променят съответните формули. 
2. Допустимите преки и непреки разходи по процедурата се планират за и по преценка на кандидата и/или всеки партньор, когато е приложимо, според спецификата на проектното предложение и съгласно представената Помощна таблица (Приложение VI към Условията за кандидатстване). В допълнение, подробна информация за възстановяване на непреките разходи е описана в Условия за възстановяване на разходите по процедура BG05SFPR001-1.005 „Ограмотяване на възрастни (чрез прилагане на подхода ИТИ)“ (Приложение XIX към Условията за кандидатстване).
3. В допълнение към планираното в одобрените комбинирани концепции за ИТИ, допустимите дейности по настоящата процедура не ограничават включването на целеви групи от съседни общини.
4. Определянето на единичните разходи за стипендии, както и периодичното им актуализиране, ако е приложимо, са детайлно описани в ТЕРЕС Ограмотяване (Приложение XIII към Условията за кандидатстване).
5. Детайлна информация относно стипендиите за участие е дадена в ТЕРЕС Ограмотяване (Приложение XIII към Условията за кандидатстване) и Указния за попълване на Помощна таблица (Приложение XI към Условията за кандидатстване). В допълнение, информация за възстановяване на единичните разходи за стипендии за участие е описана в Условия за възстановяване на разходите по процедура BG05SFPR001-1.005 „Ограмотяване на възрастни (чрез прилагане на подхода ИТИ)“ (Приложение XIX към Условията за кандидатстване).

ВЪПРОС 2 от 03.01.2025 г. (Q002 постъпил чрез ИСУН):
ВЪПРОСИ ОТ ОБЩИНА САНДАНСКИ – КОНКРЕТЕН БЕНЕФИЦИЕНТ
ПО ПРОЦЕДУРА ЧРЕЗ ДИРЕКТНО ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ BG05SFPR001-1.005 „ОГРАМОТЯВАНЕ НА ВЪЗРАСТНИ (ЧРЕЗ ПРИЛАГАНЕ НА ПОДХОДА ИТИ)“
1. Във фазата изготвяне на концепцията за интегрирани териториални инвестиции (август – септември 2023), в рамките на Процедура „Ограмотяване на възрастни (чрез прилагане на подхода ИТИ) община Сандански планира включването на две училища партньори – ПГ „Яне Сандански“– град Сандански и ЗПГ „Климент Тимирязев“ – град Сандански, като същите са посочени в таблицата по точка 11. „Допустими кандидати“, колона „Партньори“ на Насоките за кандидатстване.
В настоящия момент при изготвяне на детайлното проектно предложение, с оглед на териториалното разпределение на уязвимите групи и извън територията на административния център – град Сандански, бихме искали да включим основно училище, което да е разположено в село на територията на община Сандански. 
Този подход би улеснил процеса на мотивиране и самото участие на представители на уязвимите групи в курсовете за ограмотяване и курсовете за придобиване на компетентности от прогимназиалния етап на основно образование. Освен това няма да бъде необходимо да се организира и/или разплащат транспортни разходи за включване в обученията.  Смятаме, че това би улеснило и настоящата и бъдеща работа в сферата на образованието и с децата на представителите на уязвимата група на едно по-малко селско училище.
Нашият конкретен въпрос е дали може да бъде включен нов партньор училище в рамките на настоящата процедура, който не е изрично упоменат в  таблицата по точка 11. „Допустими кандидати“, колона „Партньори“ на Насоките за кандидатстване.
2. По молба на партньор ни ЗПГ „Климент Тимирязев“ – град Сандански, във връзка с обстоятелството, че училището е конкретен бенефициент по  процедура BG05SFPR001-3.005 „Развитие на дуалната система на обучение в ПОО (чрез прилагане на подход ИТИ)“ и бихме искали да зададем въпрос дали е възможно и допустимо в рамките на настоящата процедура BG05SFPR001-1.005 „Ограмотяване на възрастни (чрез прилагане на подхода ИТИ) да бъде извършена замяната на конкретното училище партньор на община Сандански с друго училище от територията на община Сандански, което да стане партньор по проекта.
В допълнение и двата ни партньора училища към момента са гимназии – профилирана гимназия и професионална гимназия, а акцентът на процедурата е насочен към курсовете за ограмотяване и курсовете за придобиване на компетентности от прогимназиалния етап на основно образование, и в тази връзка ако тази замяна на партньора е допустима, бихме искали да включим едно основно училище от самия град Сандански.
Нашият конкретен въпрос е дали може партньорът ни ЗПГ „Климент Тимирязев“ – град Сандански, който е посочен в таблицата по точка 11. „Допустими кандидати“, колона „Партньори“ на Насоките за кандидатстване, да бъде заменен с друго училище, което да е основно училище от град Сандански, община Сандански.
Предварително Ви благодарим за предоставените разяснения!
ОТГОВОР:
1 и 2. Съгласно т. 12.1. „Допустими партньори“ от Условията за кандидатстване партньори по настоящата процедура са общини, училища, юридически лица с нестопанска цел (ЮЛНЦ), Центрове за подкрепа за личностно развитие (ЦПЛР), Регионални управления на образованието (РУО) за осъществяване на дейност в обществена полза с доказан опит и експертиза в сферата на образованието и работа с допустимите целеви групи, които са определени за участващи партньори в одобрени комбинирани концепции за ИТИ, по отношение на дейности за ограмотяване на възрастни по настоящата процедура. Допустимите партньори са посочени в таблицата по т. 11. „Допустими кандидати“, колона „Партньор/и“ от Условията за кандидатстване. В тази връзка на етапа на кандидатстване е недопустимо партньор да бъде заменен или да бъде включен нов партньор училище, което не е изрично упоменато в таблицата по т. 11. „Допустими кандидати“, колона „Партньор/и“ от Условията за кандидатстване. 
В същото време, съгласно Условията за кандидатстване, Дейност 2 (Организиране и провеждане на курсове за ограмотяване на възрастни, и на курсове за усвояване на учебно съдържание за различните образователни етапи и степени за лица, с ниско образование или без образование в координация с Агенция по заетостта и МТСП, с цел последващо включване във възможности за придобиване на професионална квалификация) и Дейност 3 (Валидиране на резултати от неформалното обучение и информалното учене чрез оценяване и признаване на съответствието между компетентности, придобити чрез неформално обучение и информално учене, и изискванията за завършване на клас, етап или степен от основно образование) може да се изпълняват само от училища съгласно нормативната уредба в сферата на образованието. Дейност 1 (Реинтегриране в образователната система на лица, навършили 16 години, отпаднали от училище и/или без основно образование, чрез дейности за образователна медиация (мотивация за участие в образование, работа на образователни медиатори и др.). Популяризиране на необходимостта от повишаване и насърчаване на грамотността и привличане на общественото внимание към ползите от повишаването на грамотността) и Дейност 4 (Групови/индивидуални дейности за запознаване с професии; определяне на професионалните интереси на представителите на целевите групи и консултиране за самостоятелен и осъзнат избор на образование и/или професия за адаптиране на пазара на труда на регионално/местно ниво; проследяване при осъществяване на връзката образование – пазар на труда и др. за подпомагане прехода от образование към реализация на пазара на труда) също могат да се изпълняват от училище.
В тази връзка, училище, което не е посочено като допустим партньор, може да подпомага училището-партньор и съответно да участва в изпълнението на дейности по настоящата процедура, които ще бъдат планирани и отчитани от училището-партньор. В Условията за кандидатстване няма специални изисквания, приложими при тази хипотеза, съответно взаимоотношенията между училището-партньор и другото училище следва да се уредят съгласно действащата нормативна уредба. 
Обръщаме внимание, че документите, които следва да се представят на етап отчитане, за да бъдат изплатени единичните разходи за изпълнението на дейностите по проекта, са посочени в Условия за възстановяване на разходите по процедура BG05SFPR001-1.005 „Ограмотяване на възрастни (чрез прилагане на подхода ИТИ)“ (Приложение XIX към Условията за кандидатстване).

Проф. дхн Георги Вайсилов

Изп. директор и Ръководител на УО на ПО

